runetrust/blame-folketinget-dk huggingface dataset:
Peter Skaarup (DF), 2000-01-13:
Altså hvis det er det, regeringen vil, og det ser det ud til, det er de konditioner, man vil fortsætte debatten under - man ønsker ikke at gribe ind over for den indvandring og den undergravelse af danskheden og den danske kultur, som finder sted - ja, så når vi jo altså ikke ret langt med de her debatter. Det er påfaldende, at hver eneste gang vi skal have debatterne, som regeringen måske gerne vil have - de siger i hvert fald, vi skal fortsætte debatten om kulturmødet - ja, så er det Dansk Folkeparti, der må sætte det på dagsordenen.
Keld Albrechtsen (EL), 2000-03-14:
Jeg syntes, jeg hørte i statsministerens besvarelse af forespørgslen, at statsministeren understregede, at han respekterer den beretning, som er afgivet af Det Udenrigspolitiske Nævn, og for at vi kan være hundrede procent sikre, inden denne debat er slut, vil jeg indstændigt bede statsministeren bekræfte i sin svarrunde, at jeg har hørt rigtigt.
Zenia Stampe (RV), 2025-04-29:
Men jeg blev faktisk lidt forvirret, da jeg læste forslaget, for jeg tænkte, at det lød som et forslag, der egentlig hører under socialområdet, for Familieretshuset hører jo under socialområdet, men Civilstyrelsen hører under Justitsministeriet og er klageinstans.
Thomas Jensen (S), 2012-11-13:
Der er en række produkter, der ikke vil være omfattet af afgiftspligten, og det er f.eks. information fra stat, regioner og kommuner, materiale fra politiske partier, velgørende foreninger eller sygdomsbekæmpende organisationer, materiale fra religiøse institutioner som f.eks. kirkeblade og så al anden nødvendig information af almen samfundsinteresse.
Nick Hækkerup (S), 2021-05-20:
Jeg er åben for, at vi får igangsat et arbejde, hvor vi ser på, hvordan en ordning kan indrettes, så den i højere grad giver de dømte et incitament til at få et arbejde og blive en aktiv del af samfundet, og i den forbindelse er det relevant at kigge på reglerne om sagsomkostninger og den senere eftergivelse af gæld for sagsomkostninger – som en del af det.
Christian H. Hansen (DF), 2007-05-24:
Hvad er det egentlig, der gør, at forbrugerministeren i den grad svigter forbrugerne ved ikke at sige, at når der er så mange bolde i luften, og der åbenbart ikke er nogen, der bliver grebet til forbrugernes fordel, så må jeg som minister nu gå ind og sige: Nu indfører vi et obligatorisk mærke?
Lisbeth Bech Poulsen (SF), 2012-11-01:
Derudover giver lovforslaget bemyndigelse til ministeren til at pålægge professionshøjskolerne at udvikle og implementere konkrete initiativer, der sikrer den nødvendige forsyning af lærere med relevante undervisningskompetencer i forhold til folkeskolens behov.
Tom Behnke (KF), 2014-06-03:
Hvis det alligevel er sådan noget, man er meget nonchalant over for og siger: Nå ja, nu ser vi på det, vi vurderer det samlet, og så kan det godt være, at der kommer en lille smule oveni; det er slet ikke sikkert, at man kommer til at kunne se det, når vi udmåler den samlede straf; det er slet ikke sikkert, det bliver synligt, men vi fastholder i hvert fald, at det havde vi med i vores overvejelser her hos domstolene, da vi skulle udmåle den nye straf.
Anders Fogh Rasmussen (V), 2005-05-04:
Skulle den ekstraordinære situation opstå, at EU måtte vedtage bestemmelser, der strider mod grundloven – jeg har ikke fantasi til at forestille mig det, men skulle det ske – så følger det af grundloven, at danske domstole vil være forpligtede til at følge den danske grundlovs bestemmelser, og det er det, der fremgår klart og tydeligt af Højesterets afgørelse i Maastrichtdommen fra 1998.
Johanne Schmidt-Nielsen (EL), 2015-11-05:
Jeg ved, at der er rigtig mange børn og unge, som er født og har levet hele deres liv her i Danmark, der synes, at det er dybt mærkeligt, at de ikke automatisk får dansk statsborgerskab, og som f.eks. synes, at det er en mangel på anerkendelse af dem som danske borgere, at de skal op til en indfødsretsprøve, hvor de skal svare på spørgsmål om Struensee og om, hvornår håndboldpigerne vandt OL, og hvem der instruerede Olsen-banden osv. for at bevise, at de er rigtig danske, altså når nu de er født og har levet hele deres liv her i Danmark.
Mikkel Dencker (DF), 2014-10-24:
Det mener jeg ikke der er grundlag for at revidere lige nu, men hvis der kommer en udvikling, hvor rigtig mange svenskere søger til Danmark for at få sociale ydelser, er der en ubalance i det nordiske samarbejde, og så må vi revurdere, om vi stadig væk skal give svenske statsborgere den samme adgang til vores system.
Kuupik Kleist (IA), 2004-02-06:
En anden grund er selvfølgelig det, jeg har nævnt et par gange tidligere, at det er bemærkelsesværdigt, at der på grundlag af en befolkning på 55.000 sidder 18 mennesker lige i øjeblikket og 5 andre på en anden institution, hvor der i sammenligning sidder 24 danske dømte med samme straf ud af et rekrutteringsmateriale på hundrede gange så stor en befolkning. Alene det tilsiger, at der er et eller andet galt.
Anders Fogh Rasmussen (V), 2002-02-20:
Så vil jeg gerne sige til hr. Villy Søvndal, at de to punkter, jeg ved gentagne lejligheder har fremhævet, hvor jeg synes, at Farum har vist en spændende ny vej, er for det første Farum Kommunes evne til at få bistandsklienter i arbejde, nogle af de allersvageste i vores samfund, de kommer i arbejde, for det andet Farum Kommunes evne til at få indvandrere i arbejde.
Sólbjørg Jakobsen (LA), 2024-05-30:
Jeg har haft mange fritidsjob, og det tror jeg har dannet mig på mange måder, og det har været den gode slags dannelse, og vi kan i hvert fald se, at det har positive effekter, både i forhold til hvordan folk klarer sig i skolen, og hvordan de klarer sig på arbejdsmarkedet.
Marianne Jelved (RV), 2000-05-24:
Jeg skal korrigere hr. Frank Dahlgaards introduktion ved at understrege, at de 577 sider, som Økonomiministeriet og Finansministeriet har afleveret efter, jeg havde nær sagt bestilling fra Folketinget, er en meget grundig og fagligt seriøs analyse af en lang række spørgsmål.
Mikkel Dencker (DF), 2008-03-28:
Hvis det var gratis at gennemføre det, kunne vi godt stemme for det nu, men nu er der jo et tab for statskassen forbundet med det, og der sætter vi spørgsmålstegn ved, om det tab også er værd at tage på den her baggrund, eller om pengene skulle bruges på noget andet.
Per Ørum Jørgensen (KF), 2005-11-08:
Derfor er det også afgørende, at vi sikrer, at alle, der har behov for det, voksne som børn, får optimale muligheder for at få forbedret deres læse- og skrivefærdigheder, ligesom alle med ordblindevanskeligheder selvfølgelig også skal have al nødvendig hjælp.
Frank Aaen (EL), 2008-02-26:
Så man gør det modsatte af de fine ord, man står og siger oppe på talerstolen, og vi ved jo fra vores dagligdag, at når vi går i Operaen eller vi tager metroen i København, så går vi på granit, der er leveret af mennesker, der i øjeblikket dør af stenlunger.
Kristian Jensen (V), 2007-01-26:
Så vil jeg bare til slut pege på det, som fremgår af lovforslaget, nemlig at vi har sendt lovforslaget til høring til en meget bred vifte af organisationer, ikke blot dem, der har interesse i ændringerne eller rådgivning om ændringerne, men også til Dansk Told- og Skatteforbund, som er den faglige organisation, der organiserer skattemedarbejdere, til Kommunernes Landsforening, til Landsorganisationen i Danmark, bedre kendt som LO, og til Arbejderbevægelsens Erhvervsråd.
Kathrine Olldag (RV), 2020-11-24:
Jeg stoler på, at Skatteministeriet har foretaget en vurdering af, hvorvidt Statens It-råd kunne løfte den her opgave eller ej, og det har der så i hvert fald været en holdning til, at det kunne Statens It-råd ikke inden for det kommissorium eller arbejdskatalog, der ligger der.
Vibeke Peschardt (RV), 2001-02-22:
Det næste er: Ja, man kan sagtens ophede samfundsøkonomien, hvis man gik ud og gjorde noget så - efter min opfattelse - vanvittigt som at pålægge kommunerne at bruge f.eks. 10 eller 15 mia. kr. om året på at renovere kloakker - jeg kan ikke huske, hvor højt tallet er.
Henriette Kjær (KF), 2004-01-14:
Det, der er vigtigt for mig, er, at de bliver enige om en model, som de så indstiller, og så har jeg sådan set bare tænkt mig at tage den til efterretning og foreslå den, for det må jo være dem selv som organisation, der ved bedst; de er jo rigt repræsenteret i dag fra forskellig side.
Alex Vanopslagh (LA), 2025-10-09:
Men det er rigtigt, at det er nogle andre skattelettelser, vi har prioriteret, herunder at de første 5.000 kr., man tjener hver måned, skal være skattefrie, elafgiften permanent skal bankes i bund, og en række af de punktafgifter såsom den kommende emballageafgift, der gør varerne dyrere, skal afskaffes.
Trine Pertou Mach (EL), 2025-01-29:
Så vil der ikke kunne komme nogen ind og indsamle vidnesbyrd, tale med overlevende, dokumentere, hvad det er for typer bomber, der er blevet smidt, hvor de er blevet smidt, hvad det er, der er blevet smadret osv., dvs. alt det, som vi har set på, fordi palæstinenserne har været i stand til at hjælpe os med at se det, men som jo er det, der skal danne grundlaget for egentlig retsforfølgelse, både af de to arrestordrer, men også den proces, der foregår i ICJ.
Per Stig Møller (KF), 2010-03-23:
Så vil jeg godt sige til fru Pernille Frahm, der stillede et konkret spørgsmål om lande, der mangler, at det jo er rigtigt, at der er mange lande, der mangler – 160 lande – og at nogle af dem jo har mistet meget, og der nævnte fru Pernille Frahm Irak.
Line Barfod (EL), 2002-02-06:
Fru Birthe Skaarup sagde før, at det var meget vigtigt, når man åbner mulighed for, at patienter skal opereres på privathospitaler i udlandet, at man så sikrer, at patientforsikringen dækker på samme vis, og nu citerer jeg efter hukommelsen: som hvis man blev behandlet på et offentligt sygehus.
Søren Egge Rasmussen (EL), 2018-05-22:
Jamen det er jo faren, hvis ikke man vil lade tvivlen komme naturen til gode – at så skal man vente på, at nogle eksperter kommer frem til, at det, der så sikkert er gået galt i adskillige år, kan dokumenteres, altså hvorfor det er gået galt.
Knud Erik Kirkegaard (KF), 1999-12-10:
Men jeg vil ikke undlade at komme med en bemærkning om den tidsplan, vi er nødt til at følge omkring det her lovforslag, en bemærkning, jeg fremsætter både som almindeligt medlem af Folketinget og som udvalgsformand: Det er ikke tilfredsstillende for Folketinget at få omdelt et lovforslag sent onsdag og have første behandling fredag.
Annette Vilhelmsen (SF), 2015-03-19:
Altså, der er jo ikke nogen garanti – i Danmark er det jo også sådan, at mange ungdomsuddannelser f.eks. bruger en væsentlig del af deres økonomi til at lave reklamer for osv., og hvis man så ikke får det øgede optag, man ønsker, ja, så kommer det også til at belaste ens institutions regnskab, og det bliver også eleven, der i sidste ende kommer til at betale for det.
Peter Kofod Poulsen (DF), 2018-04-06:
Og jeg må bare sige, at jeg ikke kan presse nogen tårer ud af øjenkrogen, når det handler om et medie, som bliver finansieret med offentlige midler på den facon, som Danmarks Radio bliver det, og som stadig væk efter det, der lægges op til, vil få over 3 mia. kr. om året.
Keld Albrechtsen (EL), 2002-11-22:
Jeg ved godt, at det ikke er sikkert, at det kan nå at få fuld virkning til den kommende sommer, det er formenlig fysisk umuligt, så vi kan komme i den situation at opleve en ganske slem fiskedød også i den kommende sommer, men det er ikke umuligt at gøre noget her og nu, som i hvert fald kan sikre os til den næstfølgende sommer, og jeg vil tro, at det vil være meget svært for en minister at bære ansvaret for, at fiskene dør sommer efter sommer, uden at foretage sig noget.
Uffe Elbæk (UFG), 2020-12-21:
Og alle diskuterer, hvad de fremtidige samarbejdsrelationer mellem det enkelte land og Kina skal være – og selvfølgelig med afsæt i den alvorlige situation, der er både internt i Kina, men også i forhold til konflikten i Hongkong og den måde, som Kina i det hele taget agerer på på verdensscenen.
Rasmus Horn Langhoff (S), 2018-11-16:
Et nyt forskningsprojekt fra Aalborg Universitet viste, at domstolene har en tendens til at afvise sager om seksuelle krænkelser med argumentet om, at der er en bestemt omgangstone på arbejdspladsen, altså, at man visse steder må finde sig i at blive udsat for sexchikane.
Karsten Nonbo (V), 2002-04-30:
Ambulancefolk, politifolk og faste brandmænd må ikke køre udrykningskørsel, medmindre de har været på et kursus og er godkendt til den her kørsel. Denne kørsel må i påkommende tilfælde kun foregå i godkendte køretøjer, som er undergivet et skærpet tilsyn.
Mette Thiesen (NB), 2020-05-05:
Som det fremgår af selve fremsættelsesteksten, er det jo ikke udelukkende de nye udlændinge, som skal tildeles statsborgerskab, der bliver omfattet af den her lempelse; det er jo også alle dem, som var på det lovforslag fra december, og som endnu ikke har fået statsborgerskab, fordi de her grundlovsceremonier har været udskudt.
Peter Kofod Poulsen (DF), 2015-11-19:
Jeg har også noteret mig, at ministeren har sat gang i et større arbejde, som kulminerer her i starten af 2016, hvor det forhåbentlig vil være muligt for et bredt flertal af partier i Folketinget at sætte ind over for den her forfærdelige forbrydelse.
Anders Fogh Rasmussen (V), 2007-01-31:
Så jeg kan kun gentage, at regeringen ikke har nogen som helst oplysninger om, at de tilbageholdte skulle have været udsat for overgreb, og som jeg nu har sagt flere gange, bliver det så i øvrigt bekræftet af forhørslederen, Chris Hogan, det såkaldte kronvidne, som generelt afviser påstanden om overgreb.
Martin Henriksen (DF), 2010-04-20:
Men jeg vil så også bare gøre opmærksom på, at grunden til, at der er nogle, der havner i det dilemma, jo bl.a. er, at Socialdemokraterne har været med til i et førtidspensionsforlig at opsætte nogle kriterier, der gør, at folk, som måske burde komme på førtidspension, har meget vanskeligt ved at få den, og derfor ryger de over i sygedagpengesystemet i stedet for.
Kristian Thulesen Dahl (DF), 2006-12-13:
Vi har et samfund, hvor mange synes, at de godt kan være bekendt at aflevere børnene om morgenen i dagpleje, vuggestue eller i børnehave, fordi de er overbevist om, at der bliver taget godt hånd om børnene; vi har et samfund, hvor folk sender børnene i skole, fordi de har en tryg forvisning om, at børnene lærer noget, og at der er mange, der gør en stor indsats for, at børnene skal have det godt; vi har plejehjem, hvor vores ældre bliver plejet af nogle entusiastiske, engagerede medarbejdere, som gør en dyd ud af, at de ældre faktisk har gode vilkår; vi har en sundhedssektor, hvor en masse mennesker knokler hver eneste dag for at sikre, at folk bliver behandlet for de sygdomme, de har, og at de, mens de er på eksempelvis sygehuset, har en trods alt fornuftig tid i den svære stund, det jo er at være syg.
Kaj Ikast (KF), 1999-02-02:
Og dermed skulle vi kunne hæve DSB's andel i hvert fald med 1,5-2 pct. det første år; og så vil jeg forvente, at det vil være noget stigende i de kommende år, for så kan man gennemføre »just in time«. Til fru Margrete Auken: Det er ikke mig, der bestemmer, hvordan finanslovforhandlingerne skal være.
Rasmus Jarlov (KF), 2010-10-14:
Jamen med formandens tilladelse vil jeg jo gerne have lov til at spørge om nogle af de ting, som ordføreren selv bringer på banen i form af genopretningspakke osv., vi kan jo ikke som regeringsordførere bare sidde og høre på, at der kommer alle mulige angreb på vores samlede finansielle politik, uden at tage til genmæle.
Tom Behnke (KF), 2013-01-25:
Hvad angår den del, vi mener der skal være ulovlig, bør sanktionerne jo have et omfang, så de, der kunne finde på at overtræde lovgivningen, eller de, der rent faktisk overtræder lovgivningen, opdager, at hov, det var en fejl, det må jeg nok hellere lade være med at gøre igen en anden gang, og at alle andre kan se, at det ikke kan betale sig at overtræde lovgivningen.
Ole Sohn (SF), 2004-04-15:
Jeg er da lidt ked af, at hr. Peder Sass ikke har læst vores ændringsforslag, for i ændringsforslaget står det sådan set meget klart beskrevet, at vi har haft kontakt med danske eliteidrætsudøveres forening, som organiserer hovedparten af danske eliteidrætsudøvere, så hr. Peder Sass kender til fulde forslaget.
Troels Lund Poulsen (V), 2018-12-05:
Vi har ordninger i dag, der giver mulighed for at træde ud af arbejdsmarkedet, men jeg tror, vi skal være bedre til i fremtiden at sikre, at folk ikke kommer i den situation, at de måtte blive nedslidt, men i højere grad får hjulpet dem til at få andre jobmuligheder undervejs i deres karriere på det danske arbejdsmarked.
Britt Bager (V), 2018-10-04:
Det får mig til at spørge hr. Kristian Thulesen Dahl: Vi er opmærksomme på, at hr. Kristian Thulesen Dahl er optaget af det her med midlertidigt ophold, men kunne hr. Kristian Thulesen Dahl ikke fortælle lidt om, hvad det præcis er for nogle løsninger, som Dansk Folkeparti ønsker vi skal vælge på det her område?
Anne Grete Holmsgaard (SF), 2005-06-07:
Men vi har altså ikke mere hast, end at vi ønsker at afvente det europæiske topmøde, der er om 10 dage, for vi må sige, at det også er rimeligt, at regeringscheferne i Europa får mulighed for at sætte sig sammen for at finde en vej ud af den krise, man er røget ind i med de to nejer og med den engelske udskydelse af den lov, der skulle gøre det muligt at gennemføre en folkeafstemning i Storbritannien.
Tina Petersen (DF), 2008-06-04:
Man får jo sådan en lyst til at starte med at sige eller i hvert fald at påminde Socialdemokraterne om, at vi faktisk også er medforslagsstillere til den her forespørgsel i dag, så det undrer mig lidt, at de begynder at stikke til os på den her måde med noget, som faktisk slet ikke har noget med det her at gøre.
Charlotte Dyremose (KF), 2014-11-18:
Når man først er endt i ledighed, ved vi, at det er vigtigt, at man kommer hurtigt i arbejde, og er der gået lang tid, ja, så er man afhængig af, at virksomhederne ønsker at benytte jobcentrene til at formidle, at der er mennesker med de kompetencer, som virksomhederne har brug for.
Benny Engelbrecht (S), 2020-10-22:
Og det er jo rigtigt, at hvis man engang i fremtiden står i en situation, hvor vi taler om nogle markant større enheder, som måtte køre med større mængder gods, eller hvad man nu måtte forestille sig der skulle til, ja, så kan det jo godt være, at der er et behov for, at man kigger på den del.
Pernille Vigsø Bagge (SF), 2010-02-25:
Man kan jo læse Center for Ungdomsforsknings glimrende rapport fra sidste år, som anskueliggør, at den her tilsyneladende valgfrihed, som de unge har, faktisk forvirrer mere, end den afklarer, og at den her forvirring faktisk er med til for os i oppositionen at ville fremsætte et forslag, der giver en rød tråd gennem uddannelsessystemet i stedet for de her individuelle forløb.
Pelle Dragsted (EL), 2023-02-23:
Og mange tak for også at være med i det her ændringsforslag, som jo stilles på tværs af Folketinget og samler et meget, meget stort mindretal, som opfordrer regeringen til altså at udskyde ikrafttrædelsen af den her afskaffelse, sådan at danskerne kan nå at blive hørt ved et kommende folketingsvalg – det er de jo blevet snydt for ved det folketingsvalg, vi havde for kort tid siden.
Mette Frederiksen (S), 2020-04-21:
Vi skal bare have med, at det i mine øjne både skal være et nationalt anliggende, og så skal det selvfølgelig være et europæisk samarbejde og et samarbejde med vores ligesindede lande, fordi ideen om, at alle lande hver for sig skal udarbejde en vaccine, der kan håndtere enhver pandemi, i mine øjne er en forkert strategi.
Jann Sjursen (KRF), 2000-03-29:
Det kan bl.a. ske ved at stille krav om en offentlig begrundelse ved anvendelsen af faste medlemmers vetoret.« Regeringen holder sig i redegørelsen meget specifikt til, hvornår man kan acceptere en humanitær intervention, som heller ikke er begrundet i et klart FN-mandat, og det er fint nok, men man kan måske sige, hvis der skal være lidt debat også i dag, at regeringen er lidt vag i spørgsmålet om: Hvad skal der ske fremover, hvilke reformer er det, vi behøver i forhold til FN-systemet?
Hans Andersen (V), 2007-02-23:
Det er vigtigt, at der skabes muligheder for at få kontakt til så mange gravide stofmisbrugere som muligt, og derfor skal lovforslaget også ses i sammenhæng med de forsøgsprojekter, som vil blive etableret i nogle kommuner for at udvikle metoder til opsporing og fastholdelse af gravide stofmisbrugere i behandling.
Flemming Oppfeldt (V), 2002-05-23:
SF fremstiller det, som om det ikke er udlændingene, indvandrerne, der har et problem, men at det er det omgivende samfund, det er problemet, hvor vi har den tilgang til det, at det selvfølgelig, på grund af at man kommer fra forskellige kulturer, så er meget nødvendigt med en introduktion til de danske regler.
Tom Behnke (FRI), 2000-10-12:
Og så vil vi stille de nødvendige ændringsforslag om, at de pågældende udgår af lovforslaget. Det andet, jeg synes der er ret væsentligt at nævne under denne her førstebehandling, er antallet af dem, der nu søger, og som efter al sandsynlighed vil opnå at få dansk statsborgerskab.
Kim Edberg Andersen (DD), 2025-01-14:
Der synes jeg måske, at den her regering vakler lidt i geledderne, for når man har en forurening oppe i Harboøre, hvor vi har set et billede af et rør, hvor urenset spildevand kommer ud – og det har det for øvrigt gjort på samme niveau i over 30 år – kan jeg godt forstå, at danskerne ikke kan forstå det, og så bliver det i hvert fald nogle mærkelige signaler.
Mette Frederiksen (S), 2025-10-22:
For det andet har Statsministeriet i en anden besvarelse til Folketinget bl.a. redegjort for, hvornår Statsministeriet blev bekendt med det notat fra december 2021, som pressen senest har omtalt, og jeg citerer igen: »I forbindelse med en pressehenvendelse af 27. januar 2025 fra journalist Jacob Friberg Nielsen, B.T., modtog Statsministeriet første gang oplysninger om det pågældende notat.
Morten Bødskov (S), 2012-02-03:
Forslagsstillerne har begrundet forslaget med et synspunkt, der skal have været fremme i debatten, om, at det i de fleste tilfælde angiveligt er ret omkostningsfrit at true folk til at betale penge, for det første fordi politiet ikke har ressourcer nok til at efterforske sagerne, og for det andet fordi det oftest kun giver omkring 6 måneders fængsel, hvis man bliver dømt.
Allan Niebuhr (KF), 2006-11-29:
Mit spørgsmål skal så direkte være: Når nu hr. Ole Glahn ser lyset omkring økologien, og hvad den har behov for, hvordan kan det så være, at hr. Ole Glahn og Det Radikale Venstre aldrig før har prøvet på at bygge noget op omkring en økologipakke som den, vi ser i dag?
Josephine Fock (ALT), 2015-12-09:
Samlet set har vi svært ved at støtte op om forslaget ud fra en samlet vurdering, og jeg kunne da godt tænke mig at spørge ministeren, om ministeren kunne overveje at dele forslaget op i to, sådan at i hvert fald den anden del kunne få en rigtig bred opbakning her i Folketinget.
Lars Aagaard (M), 2025-01-15:
Der opstår altså en mulighed for, at kommunerne kan spekulere i ikke at ville betale elafgifter, og jeg kan se af de udtalelser, der er kommet fra KL's formand, at der søreme også er kommuner, der spekulerer i, at de ikke vil betale til det kollektive elnet, hvilket er helt vildt, for så medfører det jo omkostninger for almindelige danskere i stedet for.
Dennis Flydtkjær (DF), 2016-05-19:
Vi mener altså ikke, det giver mening at indføre en indberetningspligt for ulovlig kørsel, for hvis noget er ulovligt, så er det ulovligt, og der synes vi, at man går et skridt ned ad en forkert vej, hvis man vælger at sige, at man nu trods alt blåstempler det ved at sige, at hvis de så bare indberetter noget, er det måske mindre ulovligt.
Lars Barfoed (KF), 2011-02-03:
Men vi har altså lige haft lejlighed til at tage stilling til kritikpunkterne, og jeg mener ikke, at det forløb, der har været, giver noget grundlag for at nedsætte en arbejdsgruppe, men jeg vil følge området nøje og vurdere, om der opstår behov for initiativer, og jeg vil være indstillet på at give Retsudvalget i Folketinget en skriftlig orientering, når resultaterne af de omtalte undersøgelser foreligger.